ກອງປະຊຸມສະໄໝສາມັນ ເທື່ອທີ່ 5 ຂອງສະພາປະຊາຊົນ ແຂວງຫົວພັນ ຊຸດທີ II ໄດ້ໄຂຂຶ້ນຢ່າງເປັນທາງການ.
ຕອນເຊົ້າ ຂອງວັນທີ 2 ສິງຫາ 2023 ກອງປະຊຸມສະໄໝສາມັນ ເທື່ອທີ5 ຂອງສະພາປະຊາຊົນ ແຂວງຫົວພັນຊຸດທີ II ໄດ້ໄຂຂຶ້ນຢ່າງເປັນທາງການ ທີ່ຫ້ອງປະຊຸມ ຂອງສະພາປະຊາຊົນ ແຂວງຫົວພັນ ພາຍໃຕ້ການເປັນປະທານຂອງທ່ານນາງ ອຳໄພວອນ ລ້ອມບຸນແພງ ກຳມະການສຳຮອງສູນກາງພັກ, ຮອງເລຂາພັກແຂວງ, ປະທານສະພາປະຊາຊົນ ແຂວງຫົວພັນ ເປັນກຽດເຂົ້າຮ່ວມໂດຍ ທ່ານ ວັນໄຊ ແພງຊຸມມາ ກຳມະການສູນກາງພັກ, ເລຂາພັກແຂວງ, ເຈົ້າແຂວງຫົວພັນ; ມີທ່ານ ຄຳແພງ ວິລະພັນ ກຳມະການ ຄະນະປະຈຳສະພາແຫ່ງຊາດ,ປະທານກຳມາທິການຍຸຕິທຳສະພາແຫ່ງຊາດ; ບັນດາທ່ານຄະນະປະຈຳພັກແຂວງ; ສະມາຊິກສະພາແຫ່ງຊາດປະຈຳເຂດເລືອກຕັ້ງທີ 8 ແຂວງຫົວພັນ; ສະມາຊິກສະພາປະຊາຊົນແຂວງ ຊຸດທີ II; ເຈົ້າເມືອງ 10 ເມືອງ; ອາດີດການນຳພັກ-ລັດ, ສະມາຊິກສະພາແຫ່ງຊາດ ປະຈຳເຂດເລືອກຕັ້ງທີ 8, ສະມາຊິກສະພາປະຊາຊົນແຂວງ ຊຸດທີ I, ຜູ້ຕາງໜ້າອົງການແນວລາວສ້າງຊາດ;ອົງການຈັດຕັ້ງມະຫາຊົນ ແລະ ພະແນກການອ້ອມຂ້າງແຂວງ;ອົງການທຽບເທົ່າ; ສອງກອງບັນຊາການ ແລະ ພາກສ່ວນທຸລະກິດ ເຂົ້າຮ່ວມທັງໝົດ 105 ທ່ານ ຍິງ 17 ທ່ານ.
ວາລະກອງປະຊຸມ ທ່ານ ນາງ ອຳໄພວອນ ລ້ອມບຸນແພງ ກຳມະການສຳຮອງສູນກາງພັກ, ຮອງເລຂາພັກແຂວງ, ປະທານສະພາປະຊາຊົນແຂວງ ໃນນາມປະທານກອງປະຊຸມ ເປັນກຽດກ່າວເປີດກອງປະຊຸມຢ່າງເປັນທາງການ. ຊຶ່ງເນື້ອໃນບົດສູນທອນພົດກ່າວໄຂກອງປະຊຸມ ຂອງທ່ານປະທານບາງຕອນໄດ້ກ່າວວ່າ: ໃນທາມກາງບັນຍາກາດທີ່ທົ່ວພັກ-ທົ່ວລັດ, ທົ່ວກຳລັງປະກອບອາວຸດ ແລະ ທົ່ວປວງຊົນບັນດາເຜົ່າເວົ້າລວມ; ເວົ້າສະເພາະທົ່ວແຂວງຫົວພັນ, ພວມສຳເລັດກອງປະຊຸມຄົບຄະນະກາງສະໄໝຂອງຄະນະບໍລິຫານງານພັກ ແຂວງຫົວພັນ ສະໄໝຄັ້ງທີ X ຄຽງຄູ່ກັບການຈັດຕັ້ງຜັນຂະຫຍາຍມະຕິ XI ຂອງພັກມະຕິ X ຂອງອົງຄະນະພັກແຂວງຫົວພັນ, ແຜນພັດທະນາເສດຖະກິດ-ສັງຄົມຂອງແຂວງ 5 ປີຄັ້ງທີ IX ກໍຄືບັນດາມະຕິກອງປະຊຸມສະໄໝສາມັນ ເທື່ອທີ 4 ຂອງສະພາປະຊາຊົນແຂວງຫົວພັນ ຊຸດທີ II ໂດຍສະເພາະແມ່ນແຜນພັດທະນາເສດຖະກິດ-ສັງຄົມຂອງແຂວງປະຈຳປີ 2023, ຜົນສຳເລັດກອງປະຊຸມສະໄໝສາມັນ ເທື່ອທີ 5 ຂອງສະພາແຫ່ງຊາດ ຊຸດທີ ຍານIX ຕິດພັດກັບການຈັດຕັ້ງປະຕິບັດສອງວາລະແຫ່ງຊາດຢ່າງເປັນຂະບວນການຟົດຟື້ນ, ແຂງແຮງແລະເປັນຮູບປະທຳຫຼາຍຂຶ້ນ.
ການເຄື່ອນໄຫວຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ຂອງສະພາປະຊາຊົນແຂວງໃນໄລຍະ 6 ເດືອນຕົ້ນປີ2023 ແມ່ນຢູ່ໃນສະພາບການຂອງພາກພື້ນ ແລະ ສາກົນທີ່ມີການຜັນແປໄປຢ່າງສະຫຼັບຊັບຊ້ອນ, ເຄັ່ງຮ້ອນ ແລະ ມີຄວາມຫຼໍ່ແຫຼມທີ່ຄາດຄະເນໄດ້ຍາກເຊິ່ງໄດ້ສົ່ງຜົນກະທົບໂດຍກົງຕໍ່ປະເທດລາວເວົ້າລວມ, ເວົ້າສະເພາະ ແຂວງຫົວພັນ ຂອງພວກເຮົາໂດຍສະເພາະແມ່ນການແກ້ໄຂສະພາບຄວາມຫຍຸ້ງຍາກທາງດ້ານເສດຖະກິດ-ການເງິນ, ການຄຸ້ມຄອງລັດ-ຄຸ້ມຄອງສັງຄົມດ້ວຍກົດໝາຍພົບຫຼາຍສິ່ງທ້າທາຍອັນໃໝ່ເປັນຕົ້ນເງິນເຟີ້, ລາຄານ້ຳມັນເຊື້ອໄຟແລະລາຄາສິນຄ້າເພີ່ມຂຶ້ນສູງ, ເຮັດໃຫ້ມີຜົນກະທົບຢ່າງແຮງຕໍ່ຊີວິດການເປັນຢູ່ຂອງພະນັກງານ-ລັດຖະກອນ, ທະຫານ, ຕຳຫຼວດ ແລະ ປະຊາຊົນບັນາເຜົ່າມີຄວາມຝືດເຄືອງ ແລະ ພົບກັບບັນຫາຄວາມຫຍຸ້ງຍາກຫຼາຍຢ່າງ. ແຕ່ເຖິງວ່າສະພາບການປະຈຸບັນຈະຫຍຸ້ງຍາກປານໃດກໍຕາມດ້ວຍຄວາມເອົາໃຈໃສ່ນຳພາ-ຊີ້ນໍາຂອງອົງຄະນະພັກແຂວງ ຊຸດທີ X ແລະດ້ວຍການເສີມຂະຫຍາຍຄວາມຮັບຜິດຊອບຕໍ່ໜ້າທີ່ການເມືອງຂອງຄະນະພັກ, ອົງການອຳນາດລັດແຕ່ລະຂັ້ນກໍ່ຄືການເສີມຂະຫຍາຍຄວາມເປັນເຈົ້າການຫົວຄິດປະດິດສ້າງຂອງປະຊາຊົນໃນແຕ່ລະທ້ອງຖິ່ນຕາມທ່າແຮງບົ່ມຊ້ອນຕົວຈິງທີ່ມີແລະການສະໜັບສະໜູນ, ການຊ່ວຍເຫຼືອຈາກອົງການຈັດຕັ້ງພັກ-ລັດ, ແນວລາວສ້າງຊາດ, ສະຫະພັນນັກຮົບເກົ່າ, ອົງການຈັດຕັ້ງທາງສັງຄົມທຸກຂັ້ນແລະການຊ່ວຍເຫຼືອຈາກແຂວງແຮກສ່ຽວຫວຽດນາມແລະອົງການຈັດຕັ້ງສາກົນໄດ້ເຮັດໃຫ້ການພັດທະນາເສດຖະກິດ-ສັງຄົມຂອງແຂວງໃນໄລຍະ 6 ເດືອນຕົ້ນປີ2023ຜ່ານມາມີທ່າຂະຫຍາຍຕົວໃນລະດັບດີພໍສົມຄວນ, ຊີວິດການເປັນຢູ່ຂອງປະຊາຊົນໄດ້ຮັບການພັດທະນາຄ່ອຍໆດີຂຶ້ນ.
ກອງປະຊຸມສະໄໝສາມັນ ເທື່ອທີ່ 5 ຂອງສະພາປະຊາຊົນ ແຂວງຫົວພັນ ຊຸດທີ II ຈະໄດ້ຮັບຟັງການລາຍງານແລະ ພິຈາລະນາຮັບຮອງເອົາບັນຫາສຳຄັນພື້ນຖານຂອງແຂວງດັ່ງນີ້:
1) ພິຈາລະນາ ແລະ ຮັບຟັງການລາຍງານຂອງເຈົ້າແຂວງ ກ່ຽວກັບການເຄື່ອນໄຫວວຽກງານທີ່ພົ້ນເດັ່ນ ຂອງອົງການປົກຄອງແຂວງ ກາງສະໄໝ (2021-2023), ທິດທາງທ້າຍສະໄໝ (2023-2025) ວຽກງານທີ່ພົ້ນເດັ່ນ6 ເດືອນຕົ້ນປີ ແລະ ທິດທາງຈຸດສຸມ 6 ເດືອນທ້າຍປີ 2023;
2) ພິຈາລະນາ ແລະ ຮັບຮອງເອົາບົດລາຍງານ ກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ກາງສະໄໝ (2021-2023), ທິດທາງທ້າຍສະໄໝ (2023-2025) ແລະ ການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2023 ຂອງອົງການປົກຄອງແຂວງ;
3) ພິຈາລະນາ ແລະ ຮັບຮອງເອົາບົດລາຍງານ ກ່ຽວກັບການຈັດຕັ້ງປະຕິບັດແຜນງົບປະມານແຫ່ງລັດ ກາງສະໄໝ (2021-2023), ທິດທາງທ້າຍສະໄໝ (2023-2025) ແລະ ການຈັດຕັ້ງປະຕິບັດແຜນງົບປະມານແຫ່ງລັດ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2023 ຂອງອົງການປົກຄອງແຂວງ;
4) ພິຈາລະນາ ແລະ ຮັບຟັງ ການລາຍງານການຈັດຕັ້ງປະຕິບັດສອງວາລະແຫ່ງຊາດ ວ່າດ້ວຍການແກ້ໄຂ ຄວາມຫຸ້ຍງຍາກທາງດ້ານເສດຖະກິດ-ການເງິນ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2023 ຂອງແຂວງຫົວພັນ;
5) ພິຈາລະນາ ແລະ ຮັບຮອງເອົາບົດລາຍງານ ຂອງພະແນກພະລັງງານ ແລະ ບໍ່ແຮ່ ກ່ຽວກັບການຄຸ້ມຄອງ, ການສຳຫຼວດ, ການຂຸດຄົ້ນ ແລະ ສົ່ງອອກແຮ່ທາດ ຂອງແຂວງຫົວພັນ;
6) ພິຈາລະນາ ແລະ ຮັບຮອງເອົາບົດລາຍງານ ຂອງພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ກ່ຽວກັບ ບັນດາກິດຈະການ ເຊົ່າ, ສໍາປະທານທີ່ດິນ ເພື່ອການລົງທຶນ ແລະ ກິດຈະການ ການສຳຫລວດ ຂຸດຄົ້ນແຮ່ທາດ ທີ່ສົ່ງຜົນກະທົບ ຕໍ່ສິ່ງແວດລ້ອມສັງຄົມ ແລະ ທໍາມະຊາດຢູ່ແຂວງຫົວພັນ;
7) ພິຈາລະນາ ແລະ ຮັບຮອງເອົາບົດລາຍງານ ການເຄື່ອນໄຫວວຽກງານ ກາງສະໄໝ (2021-2023),ທິດທາງທ້າຍສະໄໝ (2023-2025) ແລະ ການເຄື່ອນໄຫວວຽກງານ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2023 ຂອງອົງການໄອຍະການປະຊາຊົນ ແລະ ສານປະຊາຊົນ ແຂວງຫົວພັນ;
ຮັບຟັງການລາຍງານກ່ຽວກັບ ການຈັດຕັ້ງປະຕິບັດວາລະແຫ່ງຊາດ ວ່າດ້ວຍການແກ້ໄຂບັນຫາຢາເສບຕິດ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2023;
9) ພິຈາລະນາ ແລະ ຮັບຮອງເອົາບົດລາຍງານ ການເຄື່ອນໄຫວວຽກງານ ກາງສະໄໝ (2021-2023),ທິດທາງທ້າຍສະໄໝ (2023-2025) ແລະ ການເຄື່ອນໄຫວວຽກງານ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2023 ຂອງສະພາປະຊາຊົນ ແຂວງຫົວພັນ;
10) ປະເມີນຄວາມໄວ້ວາງໃຈຕໍ່ການປະຕິບັດໜ້າທີ່ຂອງບຸກຄະລາກອນທີ່ສະພາປະຊາຊົນແຂວງເລືອກຕັ້ງ ແລະຮັບຮອງເອົາການແຕ່ງຕັ້ງ.
ນອກຈາກນີ້;ກອງປະຊຸມຈະໄດ້ຮັບຟັງການອະທິບາຍ, ຊີ້ແຈງ ແລະ ຕອບຄຳຊັກຖາມຂອງບັນດາທ່ານສະມາຊິກສະພາປະຊາຊົນແຂວງ ແລະ ພາກສ່ວນກ່ຽວຂ້ອງຈຳນວນໜຶ່ງ ກ່ຽວກັບວຽກງານຕ່າງໆຂອງອົງການປົກຄອງແຂວງ, ອົງການໄອຍະການປະຊາຊົນ ແລະ ສານປະຊາຊົນແຂວງຫົວພັນ.
ກອງປະຊຸມສະໄໝສາມັນ ເທື່ອທີ່5 ຂອງສະພາປະຊາຊົນແຂວງຫົວພັນ ຊຸດທີII ຄັ້ງນີ້ ຈະໄດ້ດຳເນີນເປັນເວລາ 3 ວັນເຕັມ ນັບແຕ່ ວັນທີ2-4 ສິງຫາ 2023 ຈຶ່ງສຳເລັດ.
ພາບ ແລະ ຂ່າວໂດຍ ນາງ ປຸ້ຍນິຕາ ເພັງມີໄຊ.